Birthe Rønn Hornbech (V), 2004-11-18:
Vi var i Venstre sammen med andre partier meget grundige, da vi behandlede persondataloven for nogle år siden, fordi vi ønskede inden for EU-direktivet at skabe den bedste persondatabeskyttelse.
Det var som bekendt ikke nogen let sag, og der var mange modsatrettede interesser, der skulle afvejes mod hinanden.
Der er ingen grund til at lægge skjul på, at Datatilsynet har fået en central rolle med hensyn til servicering af både borgere og virksomheder.
Datatilsynet høres i mange lovforslag, og i og med at teknologien går sin sejrsgang, vil der også blive påført Datatilsynet flere opgaver i fremtiden, fuldkommen som fru Line Barfod remsede det op her fra talerstolen.
Derfor mener vi naturligvis også i Venstre, at det er vigtigt, at Folketinget og den til enhver tid siddende regering nøje følger udviklingen.
Vi mener også, at Datatilsynet skal have de fornødne ressourcer.
Spørgsmålet er så: Hvad er de nødvendige ressourcer?
Jeg er ikke sikker på, at en eksplosion i antallet af ansatte betyder, at tilsynet nødvendigvis får en tilsvarende større kapacitet.
Jeg tror, det mest er til gavn for alle, at udviklingen sker glidende, og først og fremmest er det vigtigt, at tilsynet er et godt sted at være, en arbejdsplads, hvor dygtige mennesker gerne vil være, gerne vil være en årrække, så kontinuiteten sikres.
Vi er naturligvis meget tilfredse med, at ministeren allerede har afsat et beløb til Datatilsynet, og vi forudser også, at Datatilsynets ressourcer i de kommende år vil blive et område, vi skal diskutere med henblik på at give tilsynet flere ressourcer.
Jeg er fuldkommen enig med fru Line Barfod, der taler om, at der skal være tillid til, at det kan fungere, så personoplysninger beskyttes.
Men jeg vil i den forbindelse også her i dag godt understrege det dilemma, som jeg fremførte allerede under behandlingen af persondataloven.
Et voldsomt voksende Datatilsyn, som bliver en stat i staten, og som går fra at være et serviceorgan til en slags politi, er ikke det, vi ønsker i Venstre.
Vi ønsker ikke et Datatilsyn, der hele tiden pustes i nakken af emsige politikere, der beordrer Datatilsynet til at jagte alt og alle for at kontrollere, at loven overholdes.
Det er overhovedet heller ikke det, som forespørgerne har lagt op til i dag.
Jeg fremhæver det blot for at påpege, at et voldsomt Datatilsyn, der skal foretage indgående kontrolfunktion her og der og alle steder, kan ende med at blive et indgreb i sig selv, og jeg er sikker på, vi er enige om, at disse yderligheder skal vi ikke gå til.
Vi synes som sagt, det er meget fornuftigt, at justitsministeren har afsat midler til tilsynet, og vi er altså enige med forespørgerne i, at området skal følges nøje.
Men hvor mange ekstra opgaver kommunereformen vil give tilsynet, kan vi ikke vide i dag.
Det er vel en nærliggende tanke at tro, at kommunalreformen på det lange sigt vil betyde sammenlægning af tusinder af registre.
Men det betyder på den anden side, at der i en overgangsperiode, hvor registrene skal sammenlægges, utvivlsomt vil opstå mange problemer, der nødvendiggør hjælp fra Datatilsynet.
Vi er som sagt i Venstre indstillet på at følge udviklingen og tilføre de nødvendige ressourcer hen ad vejen.
Jeg skal i den anledning på vegne af Venstre, Dansk Folkeparti og De Konservative fremsætte følgende: Forslag til vedtagelse
»Folketinget tager justitsministerens redegørelse om Datatilsynets ressourcer til efterretning og har i den forbindelse noteret sig, at Justitsministeriet vil tilføre Datatilsynet yderligere ressourcer bl.a. med henblik på tilsynets varetagelse af opgaver i forbindelse med den kommunale strukturreform.
Folketinget opfordrer regeringen til at følge udviklingen i Datatilsynets opgaver med henblik på løbende at sikre tilsynet tilstrækkelige ressourcer til at kunne varetage og fremme beskyttelsen af personoplysninger.«